Source: http://docplayer.hu/5347852-Tajekoztato-a-gondnoksaggal-kapcsolatos-eljarasokrol.html
Timestamp: 2018-09-24 02:18:27+00:00

Document:
Tájékoztató a gondnoksággal kapcsolatos eljárásokról - PDF
Download "Tájékoztató a gondnoksággal kapcsolatos eljárásokról"
1 Tájékoztató a gondnoksággal kapcsolatos eljárásokról 2014
2 Tartalom 1. A cselekvőképesség fogalma, korlátozása és a jognyilatkozatok A cselekvőképesség A cselekvőképesség korlátozása törvény alapján A cselekvőképesség korlátozása a bíróság ítélete alapján A cselekvőképességében részlegesen korlátozott nagykorú Cselekvőképességében teljesen korlátozott nagykorú Mikor van szükség a gyámhatóság jóváhagyására a nyilatkozatok érvényességéhez? A gondnokság alá helyezési eljárás A gondnokság alá helyezési eljárást megelőző intézkedések Ki kezdeményezheti a gondnokság alá helyezést? Melyik bíróság előtt kell a gondnokság alá helyezési pert megindítani? Mit vizsgál a bíróság az eljárás során? A bíróság által hozott határozat és a gondnokoltak nyilvántartása Felülvizsgálat A gondnokrendelés, a gondnok jogai és kötelezettségei A gondnok kirendelése A gondnoki tisztség megszűnése A gondnok tevékenysége Rendelkezés a cselekvőképesség jövőbeni korlátozása esetére Hol és hogyan lehet előzetes jognyilatkozatot tenni? Miről lehet rendelkezni az előzetes jognyilatkozatban? Előzetes jognyilatkozatok nyilvántartása Előzetes jognyilatkozatok felülvizsgálata Támogatott döntéshozatal A támogató személye A támogató feladatai A támogatói tisztség megszűnése, megszüntetése A gondnokoltakat érintő további kérdések A jogvédelmi képviselők és a gondnokoltak Záró gondolatok...24
3 Tájékoztató a gondnoksággal kapcsolatos eljárásokról A jelen tájékoztató füzet összefoglalja a cselekvőképesség fogalmát, a cselekvőképesség korlátozásának lehetséges eseteit, a gondnokság alá helyezéssel kapcsolatos rendelkezéseket, valamint az új Polgári törvénykönyv által bevezetett két jogintézmény, az előzetes jognyilatkozat és a támogatott döntéshozatal szabályait. A Központi Statisztikai Hivatal évi a városi gyámhivatalok nyilvántartásai alapján készített vizsgálata szerint Magyarországon a gondnokság alatt álló személyek száma 2008-ban fő, 2011-ben fő volt. Míg az utóbbi években számuk jelentősen nem, az ezer nagykorú lakosra vetített arányuk azonban fokozatosan nőtt ban a gondnokság alatt állók 60,6%-a cselekvőképességet kizáró, 39,4%-uk cselekvőképességet korlátozó gondnokság alatt állt ben ez az arány úgy változott, hogy 58,2% állt cselekvőképességet kizáró gondnokság alatt. A 2011-es adatok szerint a gondnokság alatt állók 30%-a fiatalabb 39 évesnél. A nyilvántartott gondnokoltak közül 54% férfi, 46% nő. Az Országos Betegjogi, Ellátottjogi, Gyermekjogi és Dokumentációs Központ (a továbbiakban: OBDK) a gondnokoltak nagy száma és kiszolgáltatott helyzete mellett azért is tartja kiemelten fontosnak jelen kiadvány megjelentetését, mert az általa foglalkoztatott betegjogi, ellátottjogi képviselők a gyakorlatban sok esetben nyújtanak segítséget gondnokság alatt álló személyeknek. A tartós bentlakásos szociális intézményekben élők közül sokan gondnokság alatt állnak, ahol az OBDK által foglalkoztatott ellátottjogi képviselők a segítségükre lehetnek. Az ellátottjogi képviselők mellett az OBDK foglalkoztatásában állnak a betegjogi képviselők is, akik az egészségügyi szolgáltatókhoz bekerült gondnokság alatt állók részére tudnak információt, felvilágosítást adni a jogszabályok nyújtotta keretek között. Hogy pontosan milyen esetekben és milyen módon állnak a jogvédelmi képviselők a gondnokság alatt állók rendelkezésére, arra jelen kiadvány végén külön kitérünk. 3
4 1. A cselekvőképesség fogalma, korlátozása és a jognyilatkozatok 1.1 A cselekvőképesség Minden ember cselekvőképes, akinek cselekvőképességét e törvény vagy a bíróság gondnokság alá helyezést elrendelő ítélete nem korlátozza. A cselekvőképesség az embernek azon képessége, hogy a maga nevében, személyesen tehet érvényes jognyilatkozatot, és a saját cselekményeivel jogokat szerezhet és kötelezettségeket vállalhat. A cselekvőképesség kizárólag az embert illeti meg, jogi személyek (gazdasági társaságok, egyesületek stb.) esetében fogalmilag kizárt. A mindennapi életben az ember cselekvőképessége birtokában hozza meg valamennyi döntését mind személyére, mind vagyonára vonatkozóan. A cselekvőképesség főszabály szerint minden embert megillet, korlátozására kizárólag a Polgári Törvénykönyvben meghatározott okokból, a bíróság gondnokság alá helyezést elrendelő ítélete alapján a garanciális eljárási szabályok betartása mellett kerülhet sor. A cselekvőképesség olyan képességet feltételez az ember részéről, hogy képes legyen felismerni tetteinek következményét, rendelkezzen az ügyeinek viteléhez szükséges belátási képességgel. Ha ez a belátási képesség valamilyen okból hiányzik, ezekben az esetekben a jog nem ismerheti el az érintett személyt cselekvőképesnek, hiszen ha az adott személy nem képes tetteinek következményét átlátni, akkor fennáll a veszélye annak, hogy saját érdekeivel ellentétesen fog cselekedni. 1.2 A cselekvőképesség korlátozása törvény alapján a) cselekvőképtelen állapot A cselekvőképesség törvényi korlátozásának egyik esetköre, amikor valaki nyilatkozata megtételekor olyan állapotban van, hogy az ügyei viteléhez szükséges belátási képessége teljesen hiányzik. Ilyen állapot előállhat alkohol-, gyógyszer-, kábítószer-fogyasztás következtében. Tekintettel arra, hogy ezen bódult állapotok időlegesen állnak fenn, nincs szükség az érintett személy gondnokság alá helyezésére. A jog az ilyen állapotban tett nyilatkozatokra a cselekvőképesség hiányát feltételezve a semmisség jogkövetkezményét alkalmazza. Semmis annak a személynek a jognyilatkozata, aki a jognyilatkozat megtételekor olyan állapotban van, hogy ügyei viteléhez szükséges belátási képessége teljesen hiányzik. Kivételt képeznek ez alól az olyan nyilatkozatok, amelyek tartalmából és megtételének körülményeiből következtetni lehet arra, hogy a jognyilatkozat megtétele a fél cselekvőképessége esetén is indokolt lett volna. A cselekvőképtelen személy végintézkedése (pl. végrendelet) minden esetben semmis. Ahhoz, hogy ebben az esetben a cselekvőképtelen állapot megállapításra kerüljön, széles körű bizonyítást kell lefolytatni. A belátási képesség teljes hiányának az adott helyen, időben és körülmények között kell fennállnia. Az orvosszakértő meghallgatása mellett a bíróságnak vizsgálnia kell a megtett nyilatkozat tartalmát, a nyilatkozó szokásos magatartását, illetve a más nyilatkozataihoz képest tanúsított és más személyekkel való viselkedését is figyelembe kell venni. 4
5 b) a cselekvőképesség korlátozása az életkor alapján A cselekvőképesség törvényi korlátozásának másik esetköre az életkorral kapcsolatos korlátozott cselekvőképesség és cselekvőképtelenség. A tizennyolc év alatti kiskorúak esetében nem beszélhetünk teljes cselekvőképességről, helyettük a szüleik, törvényes képviselőjük dönt az őket érintő lényeges kérdésekben. A tizennégy év alattiakat a törvény minden körülmények között cselekvőképtelennek minősíti, az általuk tett jognyilatkozat semmis, nevükben törvényes képviselőjük jár el, vagyonukat érintően is a törvényes képviselő tesz nyilatkozatot. Nem semmis a cselekvőképtelen kiskorú által kötött és már teljesített csekély jelentőségű szerződés, amelynek megkötése a mindennapi életben tömegesen fordul elő, és különösebb megfontolást nem igényel. Ilyen csekély jelentőségű szerződésnek minősül például, ha a gyermek a szüleitől kapott pénzen csokit vásárol a boltban. A tizennégy év feletti kiskorúak korlátozottan cselekvőképesek, főszabály szerint a jognyilatkozataik érvényességéhez törvényes képviselőjük hozzájárulása szükséges, az alábbi kivételekkel. A tizennégy év feletti kiskorú a törvényes képviselő közreműködése nélkül: tehet olyan személyes jellegű jognyilatkozatot, amelyre jogszabály feljogosítja (önállóan felléphet személyiségi jogai védelmében); megkötheti a mindennapi élet szokásos szükségleteinek fedezése körébe tartozó kisebb jelentőségű szerződéseket (kis összegű bevásárlások); rendelkezhet munkával szerzett jövedelmével, annak erejéig kötelezettséget vállalhat; köthet olyan szerződéseket, amelyekkel kizárólag előnyt szerez; ajándékozhat szokásos mértékben (a szokásos mérték megállapításánál az ajándékozó vagyoni körülményeit, illetve a megajándékozotthoz fűződő viszonyát szükséges vizsgálni). 1.3 A cselekvőképesség korlátozása a bíróság ítélete alapján A nagykorú személyek cselekvőképességét a bíróság a gondnokság alá helyezési perben meghozott ítélettel korlátozhatja. Kiskorú cselekvőképességét kizárólag abban az esetben lehet gondnokság alá helyezéssel korlátozni, ha a 17. életévét betöltötte, azzal, hogy a gondnokság hatálya csak a nagykorúság elérésével áll be. A korábbi szabályozás szerint a gondnokság alá helyezési perben a bíróság csak arról dönthetett, hogy az érintett személy cselekvőképessége korlátozott-e vagy teljesen hiányzik. A törvény határozta meg, hogy a korlátozottan cselekvőképes, illetve cselekvőképtelen személy milyen jognyilatkozatokat tehet meg önállóan. Egyéniesítésre nem volt lehetőség, a bíróságok nem rendelkeztek mozgástérrel az érintett személy képességeihez igazodva. A nemzetközi jogi dokumentumok, az abban megfogalmazott emberi jogi követelmények, valamint a mentálisan sérült személyek társadalmi megítélésében bekövetkezett pozitív szemléletváltozás következtében a 2001-es módosítással már rugalmasabb szabályok kerültek megállapításra a cselekvőképességet, illetve a nem teljesen cselekvőképes személyek által megtehető jognyilatkozatok körét illetően. Bevezetésre került a cselekvőképesség ügycsoportokban való korlátozásának lehetősége, tovább bővült a gondnokoltak által érvényesen megtehető jognyilatkozatok köre. A módosítás következtében került törvényben rögzítésre az a garanciális szabály, hogy a gondnokság alá helyezést meghatározott időközönként kötelező felülvizsgálni, felismerve azt, hogy az emberek mentális képességében és az ebből eredő belátási képességében az évek során változás állhat be. 5
6 A március 15-én életbe lépett új Polgári törvénykönyv eltörölte a cselekvőképességet kizáró gondnokság fogalmát, helyette a cselekvőképességet korlátozó gondnokság két kategóriáját vezette be: 1. a cselekvőképességet részlegesen korlátozó és 2. a cselekvőképességet teljesen korlátozó gondnokság fogalmát A cselekvőképességében részlegesen korlátozott nagykorú Cselekvőképességében részlegesen korlátozott az a nagykorú, akit a bíróság ilyen hatállyal helyezett gondnokság alá. Azt a nagykorút helyezi a bíróság cselekvőképességet részlegesen korlátozó gondnokság alá, akinél az alábbi feltételek együttesen állnak fenn: nagykorú személy mentális zavara; a mentális zavar következtében az ügyei viteléhez szükséges belátási képességének tartós vagy időszakonként visszatérő nagymértékű csökkenése; a belátási képesség tartós vagy időszakonként visszatérő nagymértékű csökkenése miatt egyéni körülményeire, családi és társadalmi kapcsolataira figyelemmel meghatározott ügycsoportban gondnokság alá helyezése indokolt; az érintett személy jogainak védelme szempontjából más, cselekvőképességet nem érintő mód, eszköz alkalmatlan. Lényeges újdonsága az új szabályozásnak, hogy a bíróság a cselekvőképességet csak ügycsoportonként korlátozhatja. A bíróságok a gondnokság alá helyezési perben azt vizsgálják, hogy az érintett személy fennálló mentális zavara következtében nagymértékben csökkent-e az ügyei viteléhez szükséges belátási képessége. Ha azt állapítja meg, hogy ügyeinek viteléhez szükséges belátási képessége nagymértékben csökkent, megvizsgálja az érintett személy egyéni körülményeit, társadalmi, családi kapcsolatait. Ez utóbbi két dologra tejed ki: egyrészt arra, hogy van-e az illető személynek olyan ügye (vagyonjogi, egészségügyi stb.), amelyben jognyilatkozat tétele szükséges vagy várható, másrészt van-e körülötte olyan személy, akire számíthat, és aki az adott jognyilatkozat megtételében a segítségére lehet. A korábban hatályos Polgári törvénykönyv példálózó jelleggel határozta meg azon ügycsoportokat, amelyekben a bíróság a cselekvőképességet korlátozta. Az új Polgári törvénykönyv ezzel szemben nem részletezi az ügycsoportokat, így a bíróságok nagyobb mértékben szabad kezet kapnak annak megítélése során, hogy az egyént személyre szabottan milyen ügycsoportokban szükséges cselekvőképességet korlátozó gondnokság alá helyezni. Ettől függetlenül a korábbi Ptk. által nevesített ügycsoportok továbbra is kiindulópontként szolgálhatnak a bíróságok számára. A bíróságnak cselekvőképességet részlegesen korlátozó ítéletében tehát meg kell határoznia azokat a személyi, illetve vagyoni jellegű ügycsoportokat, amelyekben a cselekvőképességet korlátozza, valamint részletesen meg is kell indokolnia, hogy az adott ügycsoportban miért szükséges a gondnokság alá helyezés. 6
7 Melyek azok a jellemző ügycsoportok, amelyekben korlátozásra szokott sor kerülni? vagyonnal kapcsolatos rendelkezés (nagyobb értékű ingó, ingatlan, bankszámla); munkaviszonyból származó jövedelemmel való rendelkezés; különböző társadalombiztosítási ellátások igénylése; egészségügyi ellátással összefüggő jogok gyakorlása; családjogi jognyilatkozatok (házassági vagyonjog, gyermek nevének meghatározása stb.); tartózkodási hely meghatározása; lakásbérlettel kapcsolatos jognyilatkozatok; örökösödési ügyek; bentlakásos szociális intézetben történő elhelyezéssel kapcsolatos jognyilatkozatok; választójog gyakorlása. A cselekvőképességében részlegesen korlátozott személy minden olyan ügyben önállóan tehet érvényes jognyilatkozatot, amelyben cselekvőképességét a bíróság nem korlátozta. Hangsúlyozni kell, hogy a mentális zavar következtében csökkent belátási képesség nem tévesztendő össze a mozgásszervi, látásszervi, hallásszervi fogyatékossággal rendelkező személyek jognyilatkozat-tételi képességével. Az ő esetükben ugyanis saját maguk jogosultak jognyilatkozatot tenni, akadályozva kizárólag az akaratuk, illetve jognyilatkozatuk formai kinyilvánításában vannak. A törvény ebből az okból követel meg az esetükben szigorúbb alakszerűséget, például a közjegyző jelenlétét. Cselekvőképességében részlegesen korlátozott személy jognyilatkozatai Azokban az ügycsoportokban, amelyekben a bíróság korlátozta a gondnokság alá helyezett személy cselekvőképességét, saját maga tehet jognyilatkozatot, azonban ennek érvényességéhez szükséges utóbb gondnokának a hozzájárulása. Ha a gondnok hozzájárulása elmarad, úgy a jognyilatkozat nem válik érvényessé, és az így érvénytelen jognyilatkozat semmilyen joghatást nem vált ki. Ha időközben a jognyilatkozatot tett személy visszanyeri cselekvőképességét, maga dönt függő jognyilatkozatainak érvényességéről. A gondnokolt és a gondnoka közötti vita esetén a gyámhatóság dönt. A mindennapi élethelyzetek megkövetelik, hogy bizonyos esetekben a cselekvőképességében részlegesen korlátozott személy is dönthessen a gondnoka hozzájárulása nélkül. Vagy azért, mert abból számára kizárólag előny származhat, vagy azért, mert az adott ügylet annyira csekély jelentőségű, hogy nem igényel sem komolyabb megfontolást, sem belátási képességet. A cselekvőképességében részlegesen korlátozott személy gondnoka hozzájárulása nélkül tehet olyan személyes jellegű jognyilatkozatot, amelyre jogszabály feljogosítja; megkötheti a mindennapi élet szokásos szükségleteinek fedezése körébe tartozó kisebb jelentőségű szerződéseket (vásárlás); rendelkezhet jövedelme bíróság által meghatározott hányadával; köthet olyan szerződéseket, amelyekkel kizárólag előnyt szerez; ajándékozhat a szokásos mértékben. 7
8 1.3.2 Cselekvőképességében teljesen korlátozott nagykorú Cselekvőképtelen az a nagykorú, akit a bíróság cselekvőképességet teljesen korlátozó gondnokság alá helyezett. Az új szabályozás szerint a cselekvőképesség teljes korlátozására csak végső esetben és csak akkor kerülhet sor, ha az érintett személy érdekeinek megóvása érdekében nem elégséges sem cselekvőképességet nem érintő korlátozás, sem a cselekvőképesség részleges, ügycsoportonkénti korlátozása. A bíróság cselekvőképességet teljesen korlátozó gondnokság alá azt a nagykorút helyezi, akinél az alábbi feltételek egyidejűleg fennállnak: nagykorú személy mentális zavara; a mentális zavar következtében az ügyei viteléhez szükséges belátási képességének tartós és teljes körű hiánya; a belátási képesség tartós és teljes körű hiánya miatt egyéni körülményeire tekintettel gondnokság alá helyezése indokolt; az érintett személy jogainak védelme szempontjából más kevésbé korlátozó eszköz alkalmatlan. Tekintettel arra, hogy a cselekvőképességet teljesen korlátozó gondnokság alá helyezett személy gyakorlatilag cselekvőképtelen, és néhány kivételtől eltekintve semmilyen jognyilatkozatot nem tehet még gondnokával együtt sem, garanciális szempontból fontos és hangsúlyozandó, hogy erre csak kivételes esetben kerülhet sor. A cselekvőképességében teljesen korlátozott személy jognyilatkozatai A cselekvőképtelen nagykorú jognyilatkozata semmis, nevében gondnoka jár el. Cselekvőképtelenség esetén is vannak olyan kisebb jelentőségű szerződések, amelyek esetén indokolatlan lenne, hogy a cselekvőképtelen személy által tett nyilatkozat semmis legyen. Abban az esetben, ha a szerződés csekély jelentőségű, a szerződés során megtett nyilatkozat a mindennapi életben tömegesen fordul elő, különösebb megfontolást nem igényel, és a szerződés már teljesedésbe ment, a cselekvőképtelen személy által tett ilyen szerződés nem semmis. Például egy szokásos bolti vásárlás során, amely a mindennapi élet rutinjai közé tartozik, cselekvőképtelen személy is eljárhat. 1.4 Mikor van szükség a gyámhatóság jóváhagyására a nyilatkozatok érvényességéhez? Vannak olyan jelentősebb súlyú ügyek, amelyekben a gyámhatóság jóváhagyása szükséges mind a cselekvőképességében részlegesen korlátozott nagykorú és gondnoka, mind a cselekvőképtelen nagykorú gondnoka jognyilatkozatának érvényességéhez. A gyámhatóság jóváhagyása szükséges, ha a jognyilatkozat a cselekvőképességében részlegesen korlátozott vagy cselekvőképtelen nagykorú 8
9 tartására; öröklési jogviszony alapján őt megillető jogára vagy terhelő kötelezettségére; nem tehermentes ingatlanszerzésére, ingatlana tulajdonjogának átruházására vagy bármely módon történő megterhelésére; gyámhatóságnak átadott vagyonára; a gondnokot kirendelő határozatban megállapított összeget meghaladó értékű vagyontárgyára vonatkozik. 2. A gondnokság alá helyezési eljárás Tekintettel arra, hogy a cselekvőképességet részlegesen vagy teljesen korlátozó gondnokság alá helyezés az egyén alapvető jogait korlátozza, szükséges, hogy erről kizárólag pártatlan bíróság, megfelelő garanciák betartásával, speciális eljárás keretében döntsön. Ez a gondnokság alá helyezés iránti per, amelynek részletes szabályaival a Polgári perrendtartás külön fejezetben rendelkezik. 2.1 A gondnokság alá helyezési eljárást megelőző intézkedések Mivel adódhatnak olyan helyzetek, amikor a korlátozott belátási képességgel rendelkező, illetve cselekvőképtelen személy érdekeinek védelmében már a gondnokság alá helyezés előtt azonnali beavatkozás szükséges, az új Ptk. is lehetőséget biztosít arra a korábbi szabályozással egyezően, hogy a gondnokság alá helyezést megelőző lépésként a gyámhatóság az érintett személynek, illetve vagyonának védelme érdekében zárlatot rendeljen el, és szükség esetén ideiglenes gondnok kirendeléséről döntsön. a) zárlat és zárgondnok A gyámhivatal kérelemre vagy hivatalból a cselekvőképességet érintő gondnokság alá helyezendő személy részére zárgondnokot rendel, és egyidejűleg az érintett személy vagyonára vagy annak egy részére zárlatot rendel el az alábbi feltételek együttes fennállása esetén: szakorvosi vélemény alapján gondnokság alá helyezés látszik indokoltnak; a gondnokság alá helyezés feltételei fennállnak; sürgős intézkedés szükséges a gondnokság alá helyezendő személy vagyonának védelme érdekében. A zárlat biztosítási intézkedés, melynek célja, hogy az érintett személy vagyonának csökkenését megakadályozza. A zárlatot a gyámhatóság csak sürgős intézkedést igénylő helyzetben, akkor rendelheti el, ha a zárlat elrendelésének elmaradása visszafordíthatatlan vagyonvesztéshez vezetne. Zárlat esetében a tulajdonos, azaz a gondnokság alá helyezendő személy a zárlat fennállása alatt a vagyonáról nem rendelkezhet. b) ideiglenes gondnok Ha azonnali intézkedést igénylő esetről van szó, és nagykorú személyének vagy vagyonának védelme zárlattal vagy más módon nem lehetséges, a gyámhivatal kérelemre vagy hivatalból ideiglenes gondnokot rendelhet annak a nagykorúnak akinek a cselekvőképességét érintő gondnokság alá helyezése látszik indokoltnak. 9
10 A gyámhatóságnak meg kell jelölnie, hogy az ideiglenes gondnok mely ügyekben vagy ügycsoportokban jogosult jognyilatkozatot tenni. Sem a zárlat elrendelésével, sem az ideiglenes gondnok kirendelésével szemben nincs helye fellebbezésnek, azonban nyolc napon belül a gyámhatóság mindkét esetben köteles megindítani a gondnokság alá helyezési pert. A bíróságnak legkésőbb a keresetindítástól számított harminc napon belül a zárlatot vagy az ideiglenes gondnokrendelést hivatalból felül kell vizsgálnia. Ha a bíróság a gondnokság alá helyezésről dönt, a zárlat megszüntetéséről, illetve a zárgondnok vagy az ideiglenes gondnok felmentéséről is rendelkezni kell. Ha a gondnokság alá helyezés szükségessége valószínű, és az alperes, vagyis a gondnokság alá helyezendő személy érdekének védelme ezt indokolja, a zárlatot és az ideiglenes gondnokot a bíróság is elrendelheti vagy a tárgyalást megelőzően, vagy a tárgyalás elhalasztása esetén. 2.2 Ki kezdeményezheti a gondnokság alá helyezést? nagykorú együtt élő házastársa, élettársa, egyenesági rokona, testvére; kiskorú törvényes képviselője (abban az esetben, ha a 17. életévét betöltött kiskorú cselekvőképességének korlátozására kerül sor gondnokság alá helyezéssel); gyámhatóság; ügyész. A gondnokság alá helyezési per felperese az, aki a gondnokság alá helyezést a bíróságtól kéri, alperese pedig az, akinek a gondnokság alá helyezéséről a perben döntenek. A korábbi szabályozással ellentétben a házastársak közül kizárólag az együtt élő házastárs kezdeményezheti vele együtt élő házastársának gondnokság alá helyezését. Korábban gyakran előfordult, hogy egy megromlott házastársi kapcsolatban a különélő házastársak akár a bontóperben, akár a szülői felügyeleti jogok gyakorlására vonatkozó perben a gondnokság alá helyezéssel próbálták a másik fél jogait korlátozni és ezáltal kedvezőbb pozícióba kerülni. A másik érv, amely a módosítás mellett szólt, hogy igazán csak a gondokság alá helyezendő személlyel együtt élő fél képes az érintett személy mentális képességeinek és ebből eredő belátási képességének a figyelemmel kísérésére. A keresetlevélhez csatolni kell azon iratokat, dokumentumokat, amelyek a felperes által előadottakat igazolják, köztük az alperes tulajdonában álló ingatlanok vagy azon ingatlanok tulajdoni lapját, amelyeken az alperesnek haszonélvezeti joga áll fenn. Ha a gyámhatóság kezdeményezi a gondnokság alá helyezést, csatolnia kell az alperes elmeállapotára vonatkozó szakorvosi véleményt és az alperes lakóhelyén készített környezettanulmányt is. 2.3 Melyik bíróság előtt kell a gondnokság alá helyezési pert megindítani? Gondnokság alá helyezési perekben a helyi bíróság jár el. Főszabály szerint az a helyi bíróság, amelynek területén az alperes, tehát a gondnokság alá helyezendő személy lakik. Tekintettel arra, hogy azon személyek, akiknek gondnokság alá helyezése szükséges, gyakran szociális bentlakásos intézményben vagy kórházban tartózkodnak, mind a szociális intézmények, mind a fekvőbeteg-gyógyintézetek helye szerinti bíróság illetékes a gondnokság alá helyezési perekben. 10
11 2.4 Mit vizsgál a bíróság az eljárás során? Ahogy a kiadványban azt már korábban is jeleztük, a bíróság az alperest cselekvőképességet korlátozó gondnokság alá akkor helyezheti, ha mentális zavara következtében ügyeinek viteléhez szükséges belátási képessége nagymértékben csökkent vagy tartósan teljesen hiányzik. A mentális zavar fennállta, annak megállapítása mindenképpen szakértői kérdés, ezért a gondnokság alá helyezési perben az igazságügyi elmeorvos-szakértő meghallgatása, vélemé-nyének beszerzése nem mellőzhető. A bizonyításnak arra is ki kell terjednie, hogy az alperes ügyeinek viteléhez szükséges belátási képessége milyen szintet ér el, ehhez pedig elengedhetetlen az alperes személyes meghallgatása is, amelyen keresztül a bíróság információt szerezhet az alperes életkörülményeiről. Döntő szempontú kérdés, hogy az alperes el tudja-e látni magát, háztartását, valamint képes-e vagyonára vonatkozóan a saját érdekeinek megfelelő döntést hozni. A személyes meghallgatás arra is szolgál, hogy a bíróság miután a cselekvőképesség részleges korlátozásáról döntött meg tudja határozni azon ügycsoportokat, amelyekben a korlátozásra szükség van. Mind az orvosszakértő, mind a gondnokság alá helyezendő személy személyes meghallgatása kizárólag abban a kivételes esetben mellőzhető, ha az alperes ismeretlen helyen tartózkodik, vagy meghallgatása más elháríthatatlan akadályba ütközik. Nincs akadálya annak, hogy akár a felperes, akár az alperes tanúk meghallgatásán keresztül igazolja álláspontját. A bíróság nem alapozhatja döntését kizárólag az orvosszakértő véleményére, hiszen a szakértő a cselekvőképesség korlátozásához szükséges egyik feltételről, nevezetesen az elmeállapotról nyilvánít véleményt. 2.5 A bíróság által hozott határozat és a gondnokoltak nyilvántartása Miután a bíróság meghozta döntését az alperes gondnokság alá helyezéséről, az erről szóló határozatát megküldi az alperes lakóhelye szerinti illetékes gyámhatóságnak, amely a gondnok kirendeléséről és a szükséges egyéb intézkedésekről gondoskodni fog. A gondnokság alá helyezést és ha erről döntött a bíróság a választójogból kizárást be kell vezetni a gondnokoltakról vezetett nyilvántartásba. Az Országos Bírósági Hivatal a gondnokoltakról közhiteles számítógépes nyilvántartást vezet, amelybe az adatokat a gondnoksági perben első fokon eljárt bíróság jegyzi be. A nyilvántartásból az erre rendszeresített űrlap kitöltésével adatokat az kérhet, aki az adat megismeréséhez fűződő jogi érdekét igazolja, vagy az adat megismerésére és kezelésére törvény alapján jogosult. Törvény alapján jogosult az adat megismerésére a teljesség igénye nélkül: az ügyészség és a nyomozó hatóság büntetőeljárás lefolytatása céljából; a rendőrség fegyver engedély-ügyi hatósági engedélyezési feladatok ellátása céljából; az önálló bírósági végrehajtó a végrehajtási cselekmények ellátása során, illetve az anyakönyvvezető a házasságkötéssel kapcsolatos feladatai ellátása céljából. A nyilvántartásban szereplő adatokat a gondnokolt halálát követő tizenöt évig kezeli az Országos Bírósági Hivatal elnöke, majd ezt követően haladéktalanul gondoskodik azok törléséről. Ha az érintett személy nem ért egyet a gondnokság alá helyezésével, vagy a bíróság által meghatározott ügycsoportokon, esetleg a korlátozás mértékén kíván módosítani, a döntés kézbesítésétől számított tizenöt napon belül fellebbezést nyújthat be a bíróságon, de a későbbiekben is módja van új per keretében felülvizsgálatot kezdeményezni. 11
12 2.6 Felülvizsgálat A törvény rendelkezik a gondnokság alá helyezés felülvizsgálatáról is, abból kiindulva, hogy a gondnokolt személy mentális állapotában, az ebből eredő, ügyeinek viteléhez szükséges belátási képességében az évek elteltével változás állhat be. Az eljárás a rendszer több szereplőjét érinti. Kötelezettséget jelent a bíróság számára, hiszen a cselekvőképesség korlátozását elrendelő, azt fenntartó vagy módosító ítéletében rendelkeznie kell a gondnokság alá helyezés kötelező felülvizsgálata iránti eljárás megindításának időpontjáról. Ez az időpont a cselekvőképesség részleges korlátozása esetén nem lehet későbbi, mint az ítélet jogerőre emelkedésétől számított öt év; a cselekvőképesség teljes korlátozása esetén pedig nem lehet későbbi, mint tíz év. A gyámhatóság kötelezettsége, hogy a felülvizsgálati eljárást hivatalból megindítsa a fent jelzett a bíróság ítéletében meghatározott idő elteltével. A gyámhatóság a felülvizsgálati eljárás során a gondnok beszámolójától függően kérheti: a cselekvőképességet a gondnokság megszüntetését; a gondnokság további fenntartását; a cselekvőképességet teljesen korlátozó gondnokság átváltoztatását cselekvőképességet részlegesen korlátozó gondnokságra és fordítva; a korlátozással érintett ügycsoportok módosítását. A felülvizsgálati eljárásban sem mellőzheti a bíróság sem a gondnokolt meghallgatását, sem pedig az igazságügyi elmeorvos-szakértő véleményének beszerzését. A kötelező felülvizsgálat időpontja előtt is van mód arra, hogy a gondnokolt, a vele együtt élő házastársa, élettársa, egyenesági rokona, testvére, a gondnok, a gyámhatóság vagy az ügyész a gondnokság alá helyezés megszüntetését vagy módosítását kezdeményezzék a bíróságon. A bíróság akkor szünteti meg a gondnokságot, ha a lefolytatott bizonyítást követően arra a megállapításra jut, hogy a gondnokság elrendelésének oka már nem áll fenn. A bizonyítási eljárás során a bíróság azt vizsgálja, hogy a gondnokolt személy pszichés állapotában és életvitelében történt-e változás a gondnokság alá helyezés óta. 3. A gondnokrendelés, a gondnok jogai és kötelezettségei 3.1 A gondnok kirendelése A gondnokság alá helyezett személy részére a gondnokot a gyámhatóság rendeli ki. Tekintettel arra, hogy a gondnok a gondnokolt törvényes képviselője, sőt gyakran gondozója is, a gondnokolt érdekeinek megfelelő képviselet megkívánja a gondnok és a gondnokolt közötti jól működő bizalmi viszonyt. Éppen ezért a jogszabály a gondnokolt kívánságát tiszteletben tartva sorrendet állít fel a gondnok személyére vonatkozóan. Általános feltétel, hogy a gondnok csak olyan cselekvőképes személy lehet, aki a gondnoki tisztséget vállalja. 12
13 Olyan személyt sem lehet gondnokul kirendelni, akit a gondnokság alá helyezett előzetes jognyilatkozatában kizárt, vagy akinek személye ellen egyéb módon kifejezetten tiltakozik. Gondnokul a gyámhatóság azt a személyt jelöli ki, akit a gondnokság alá helyezett személy előzetes jognyilatkozatában megjelölt, illetve akit a gondnok kirendelése iránti eljárásban megnevezett. Ha ez nem lehetséges, a gyámhatóság törekszik arra, hogy a gondnokság alá helyezett személlyel együtt élő házastársat, illetve élettársat rendelje ki gondnokul. Ha a gondnokság alá helyezett személynek nincs sem együtt élő házastársa, sem pedig élettársa, vagy ezek gondnokká való kirendelése veszélyeztetné a gondnokság alá helyezett személy érdekeit, gondnokul olyan személyt kell kirendelni, aki a gondnokság ellátására az összes körülmény figyelembevételével alkalmas. Az arra alkalmas személyek között előnyben kell részesíteni a szülőket vagy a szülők által a haláluk esetére közokiratban vagy végrendeletben megnevezett személyt, és ilyen személyek hiánya esetén a gondnokot olyan hozzátartozók közül kell kijelölni, akik szükség esetén a személyes gondoskodást is el tudják látni. Ha egyáltalán nincs a hozzátartozók között olyan személy, aki gondnokul kirendelhető, végső esetben hivatásos gondnokot kell kirendelni. Hivatásos gondnok az a büntetlen előéletű személy lehet, aki megfelel a vonatkozó képesítési előírásoknak. A statisztikai adatokból az derül ki, hogy a gondnokoltak többségénél nem hivatásos gondnok látja el a gondnoki feladatokat, de az is megállapítható, hogy a hivatásos gondnokok aránya növekedett az elmúlt években ben a gondnokság alatt állók 38,5%-ánál hivatásos gondnok került kirendelésre. 3.2 A gondnoki tisztség megszűnése A gondnoki tisztség alapvetően háromféle módon szűnhet meg, felmentéssel, elmozdítással, valamint felfüggesztéssel. a) A gyámhatóság a gondnokot a tisztségéből felmenti, ha: a gondnokság alá helyezést a bíróság megszüntette; a gondnokolt meghalt; a gondnok fontos okból a felmentését kéri; utóbb keletkezik olyan kizáró ok, amely a gondnok kirendelésének akadályát jelentette volna. b) A gyámhatóság a gondnokot tisztségéből elmozdítja, ha a gondnok a kötelezettségét nem teljesíti; nem az előzetes jognyilatkozatban foglaltak szerint jár el; egyéb olyan cselekményt követ el, amellyel a gondnokolt érdekeit súlyosan sérti vagy veszélyezteti. c) A gyámhatóság a gondnokot az elmozdítást megelőzően a tisztségéből felfüggeszti azonnali intézkedést igénylő esetben. 13
14 3.3 A gondnok tevékenysége Törvényes képviselet A cselekvőképességet teljesen korlátozó gondnokság alá helyezett személy törvényes képviseletét teljes mértékben a gondnok látja el, míg a cselekvőképességet részlegesen korlátozó gondnokság alá helyezett személy esetében a gondnok kizárólag a bíróság által meghatározott ügycsoportokban láthatja el a gondnokolt törvényes képviseletét. A korábbi Polgári Törvénykönyv a gondnokolt vagyonának vagyonkezelésére is általános jelleggel terjesztette ki a gondnok hatáskörét, amely azonban az új szabályozás hatályba lépésével megszűnt. Vagyonkezelés A vagyonkezelésre akkor jogosult a gondnok, ha a bíróság a gondnokolt személy cselekvőképességét teljesen korlátozta, vagy egyes ügycsoportokban korlátozta ugyan, de a korlátozásra kerülő ügycsoportok között a vagyonnal való rendelkezés is szerepel. A gondnok vagyonkezelésének mindenképpen a gondnokolt érdekeit kell szolgálnia. A vagyonkezelés nem csupán a vagyon megőrzésére irányul, hanem magában foglalja a gondnokolt igényeinek, szükségeinek kielégítését is. A cselekvőképtelen gondnokolt esetén a gondnok teljeskörűen kezeli a vagyont. Ezzel szemben a cselekvőképesség részleges korlátozása esetén a vagyonra vonatkozóan a gondnokolt tesz nyilatkozatot, amelyhez szükséges a gondnok jóváhagyása, illetve vannak olyan ügykörök, ahol a gondnok nyilatkozatához a gyámhatóság jóváhagyása is szükséges. Azon vagyontárgyakat, amelyeket nem kell készen tartani a folyó kiadásokra, a gondnok köteles a gyámhatóság részére beszolgáltatni. Ezen vagyontárgyak felett való rendelkezéshez szintén szükséges a gyámhatóság jóváhagyása. Ha a cselekvőképességében részlegesen korlátozott személy érdekeinek védelme, károsodástól való megóvása azonnali intézkedést igényel, a gondnok önállóan eljárhat, a gondnokolt helyett jognyilatkozatot tehet, de a megtett nyilatkozatáról a gyámhatóságot és a gondnokoltat köteles késedelem nélkül tájékoztatni. Ingatlankezelés Ha a gondnokolt ingatlantulajdonnal vagy lakásbérlettel rendelkezik, a gondnok, illetve a kijelölt vagyonkezelő eseti gondnok gondoskodik az ingatlan, illetve a lakás hasznosításáról. A fenntartás költségeit elsősorban a hasznosításból eredő bevételekből kell fedezni. Ha az ingatlan hasznosítása akadályba ütközik, vagy a bevételek nem fedezik a fenntartási költségeket, a gyámhivatal kezdeményezi az önkormányzatnál a szükséges összegnek önkormányzati segélyből vagy lakásfenntartási támogatásból történő juttatását. A gondnokolt tulajdonában álló ingatlan átruházásához, valamint bármely módon történő megterheléséhez, azzal kapcsolatosan a gondnokolt és a gondnok áltat megtett jognyilatkozatokhoz a gyámhatóság jóváhagyása szükséges. A gyámhatóság az ingatlan elidegenítéséhez, megterheléséhez szükséges jognyilatkozatokhoz akkor adja hozzájárulását, ha az eset összes körülményeinek mérlegelése után megállapítja, hogy az a gondnokolt érdekeit szolgálja. 14
15 Ha a gondnokolt tulajdonában ingatlan van, az ingatlan fekvése szerinti illetékes földhivatalnál a gondnokság alá helyezés tényét az ingatlan-nyilvántartásba fel kell jegyezni. A 2012-es statisztikai jelentés szerint a gondnokoltak közül minden második rendelkezik lakástulajdonnal, azonban nagy részük feltehetően szociális intézményekben él. Arra vonatozóan nincsenek statisztikai adatok, hogy a gondnokoltak hány százaléka él saját tulajdonú ingatlanban. Készpénz, értéktárgy kezelése A gondnokság alá helyezett meghatározott értéket meghaladó készpénzét, valamint értéktárgyait a gondnok köteles beszolgáltatni a gyámhivatalnak. A beszolgáltatás tárgyát képező készpénzt hitelintézetnél nyitott gyámhatósági fenntartásos betétben, forint folyószámlán vagy devizaszámlán, a nagyobb értéket képviselő ékszereket, ezüst-, arany-, platinatárgyakat, drágaköveket az Országos Takarékpénztár és Kereskedelmi Bank Részvénytársaságnál letétként, a muzeális tárgyakat az illetékes múzeumban letétként kell elhelyezni. Gondozás Indokolt esetben, ha vállalja, a gondnok a gondnokolt gondozását is ellátja. Számadási kötelezettség Éves rendes számadás A gondnokolt vagyoni, anyagi érdekeinek biztosítá sát szolgálja, hogy a gondnok a vagyon kezeléséről évente köteles számadást készíteni, amelyet be kell mutatnia a gyámhatóságnak. Ez alól csak és kizárólag a közeli hozzátartozó gondnok részére adhat felmentést a gyámhatóság, ha azt a cselekvőképességében a vagyoni ügyeit érintően korlátozott személy nem ellenzi, illetve az az érdekeivel nem ellentétes. Akkor sem köteles a gondnok a hivatásos gondnok kivételével rendes vagy egyszerűsített éves számadásra, ha a gondnokoltnak nincs vagyona, és jövedelme nem haladja meg a jogszabályban meghatározott mértéket. Az éves számadást minden évben annak a hónapnak a 15. napjáig kell benyújtani a gyámhivatalhoz, amely hónapban a gondnok kirendeléséről szóló határozatot a gondnokkal közölték. A korábbi szabályozáshoz képest újítás, hogy a gondnokolt jogosult a gondnok működéséről és a gondnokolt vagyonáról vezetett nyilvántartásokba betekinteni, azokról másolatot készíteni. Abban továbbra sincs változás, hogy a gondnok tevékenységét a gyámhatóság felügyeli. A számadás elkészítése során a gondnok a leltárban valamennyi bevételt, kiadást köteles külön, tételesen felsorolni, és csatolni a bevételeket, kiadásokat igazoló számlákat, iratokat. Az élelmezéssel és a háztartással kapcsolatos költségek, ha havonta nem haladják meg a mindenkori öregségi nyugdíj legkisebb összegének háromszorosát, bizonylat nélkül fogadhatók el. A számadáshoz kell továbbá csatolni a gondnokolt személyes ügyeire (tartására, ellátására, egészségi állapotára) vonatkozó jelentésben foglalt beszámolót is. A személyes ügyekre vonatkozó jelentésben foglalt beszámolót a gondnoknak akkor is elő kell terjesztenie, ha egyébként a számadási kötelezettség alól felmentéssel bír. 15
16 Eseti számadás A rendes éves számadáson kívül a gondnok eseti számadásra is köteles, ha a gyámhatóság hivatalból saját hatáskörében vagy a gondnokolt, illetve közeli hozzátartozója kérésére indokolt esetben erre kötelezi a gondnokot. A gyámhivatal különösen azt a gondnokot kötelezi eseti számadásra, akinek engedélyezte, hogy a gondnokolt vagyonát igénybe vegye, illetve azt, aki éves számadásra nem köteles. Végszámadás Az éves rendes, illetve az eseti számadási kötelezettségén kívül a gondnok tisztségének bármely okból történő megszűnését követő tizenöt napon belül köteles végszámadást készíteni az általa kezelt vagyonról. A végszámadás a korábban felvett leltárokon, a benyújtott számadásokon alapul. A gyámhivatal tizenöt napon belül dönt a végszámadás elfogadásáról. A gyámhivatal a végszámadás elbírálása során megvizsgálja a számadás helyességét, elbírálja a kiadások szükségességét, értékeli a gazdálkodás során tanúsított gondosságot, indokolt esetben beszerzi a törvényes képviselő, hozzátartozók észrevételeit, illetve figyelembe veszi a cselekvőképességében részlegesen korlátozott személy véleményét, észrevételeit. Ha szükségesnek látja, tájékoztatást kér a családsegítő szolgálattól, valamint a bentlakásos szociális intézmény vezetőjétől a gondnokolt körülményeire és a gondnok tevékenységére vonatkozóan. Ha a gyámhatóság az elbírálást követően a végszámadás helyességét állapítja meg, és elfogadja azt, a számadásra kötelezettet a vagyonkezelés alól felmenti, egyidejűleg rendelkezik a maradványösszeg felhasználásáról, betétben történő elhelyezéséről. Ha a számadás alapján a gyámhivatal hiányt, indokolatlan kiadást vagy a nem megfelelő gazdálkodás eredményeképpen kárt állapít meg, felhívja a számadásra kötelezett személyt, hogy az okozott kár összegét nyolc napon belül fizesse be. Ha a számadásra kötelezett a kár összegét vitatja, a gyámhatóság peres úton érvényesítheti a követelését. Jóváhagyottnak kell tekinteni a jelentésben foglalt beszámolót, ha a gyámhivatal huszonegy napon belül nem szólítja fel a gondnokot annak kiegészítésére vagy új beszámoló benyújtására. 4. Rendelkezés a cselekvőképesség jövőbeni korlátozása esetére március 15-től előzetes jognyilatkozat megtételére is lehetőség van. Az előzetes jognyilatkozat célja, hogy a még cselekvőképes személy önrendelkezését előzetesen biztosítsa, nagyobb teret engedve ez által tényleges akaratának. A nyilatkozatot tevő nagykorú, cselekvőképes személy cselekvőképességének későbbi, részleges vagy teljes korlátozása esetére a jogszabály által előírt formában és módon rendelkezhet előre bizonyos kérdésekről, amelyet cselekvőképessége korlátozása esetén a bíróság és a gyámhatóság bizonyos kivételektől eltekintve köteles figyelembe venni. Különös jelentősége lehet az előzetes jognyilatkozatnak azoknál, akik demenciát okozó betegségükről szereznek tudomást, vagy olyan műtét előtt állnak, amely a mentális képességeikre kihatással lehet. Az előzetes jognyilatkozat akkor hatályosul, amikor a nyilatkozatot tevő cselekvőképességét korlátozó gondnokság alá helyezéséről döntés születik. A bíróságnak a gondnokság alá helyezéssel egyidejűleg hivatalból kell vizsgálnia, hogy a gondnokság alá helyezett személy tett-e korábban előzetes jognyilatkozatot, és ha tett, akkor egyidejűleg annak alkalmazásáról is dönt a bíróság. 16
17 Aki gondnokság alá helyezési eljárást indít, annak keresetlevelében fel kell tüntetnie az alperes előzetes jognyilatkozatára vonatkozó adatokat is. Az előzetes jognyilatkozat alkalmazását abban az esetben nem rendeli el a bíróság, ha megítélése szerint: az abban foglaltak teljesítése a gondnokság alá helyezett személy érdekeivel kifejezetten ellentétes, vagy az abban gondnokként megjelölt személy a gondnokságot nem vállalja, vagy vele szemben jogszabályban meghatározott kizáró ok áll fenn. 4.1 Hol és hogyan lehet előzetes jognyilatkozatot tenni? ügyvéd előtt, közjegyző előtt, gyámhatóság előtt személyesen. 4.2 Miről lehet rendelkezni az előzetes jognyilatkozatban? Meg lehet nevezni azon személyt, akit a gondnokául szeretne a nyilatkozatot tevő. Meg lehet nevezni azon személyt/eket, akit/akiket nem szeretne gondnokául a nyilatkozatot tevő. Meg lehet határozni, hogy a gondnok milyen módon járjon el mind a személyes, mind a vagyoni ügyeiben. 4.3 Előzetes jognyilatkozatok nyilvántartása Jelenleg az előzetes jognyilatkozatokról szóló elektronikus nyilvántartást az Országos Bírósági Hivatal működteti. A nyilvántartás tartalmazza a nyilatkozattevő adatait, az előzetes jognyilatkozatot bejegyző bíróság megnevezését és ügyszámát, az előzetes jognyilatkozatot okiratba foglaló szerv, személy megnevezését, székhelyét, valamint az előzetes jognyilatkozatot tartalmazó közokirat ügyszámát és keltét, az ügyvéd által ellenjegyzett magánokirat keltét. 4.4 Előzetes jognyilatkozatok felülvizsgálata Előfordulhat, hogy a gondnoksági perben eljárt bíróság elrendelte az előzetes jognyilatkozat és az abban foglaltak alkalmazását, a gondnokolt körülményei viszont olyan mértékben változnak meg, hogy már nem szolgálják az érdekeit az előzetes jognyilatkozat alapján elrendelt intézkedések. Ilyen esetben a gondnokolt, a gondnok, a gyámhatóság, valamint az ügyész kérheti a bíróságtól az előzetes jognyilatkozat felülvizsgálatát és az abban foglaltak alkalmazásának mellőzését. Az előzetes jognyilatkozatot a nyilatkozatot tevő még cselekvőképes állapotában visszavonhatja, módosíthatja. 17
18 5. Támogatott döntéshozatal A támogatott döntéshozatal a cselekvőképességet nem érintő, az érintett személy önrendelkezését és jogainak védelmét szolgáló új jogintézmény. Bevezetését az indokolta, hogy az ember alapvető jogai, köztük az önálló döntési autonómiája kizárólag a szükséges és arányos mértékben kerüljön korlátozásra. A támogató kirendelésére kétféle módon kerülhet sor: Az érintett személy belátási képessége kisebb mértékű csökkenése esetén a gyámhatósághoz fordulhat, és cselekvőképessége korlátozásának elkerülése céljából kérheti támogató kirendelését. A gondnokság alá helyezési perben az eljáró bíróság megállapítja, hogy az érintett cselekvőképességének korlátozása nem indokolt, de egyes ügyekben segítségre van szüksége, ezért megkeresi a gyámhatóságot támogató kirendelése iránt. A támogató kirendeléséről mindkét esetben a gyámhatóság határoz. A támogató kirendelését egyébként bárki kérheti, aki úgy véli, hogy általánosságban vagy egyes ügyeiben a döntései meghozatalában segítségre szorul, de a döntéseit önállóan is képes meghozni. Fontos annak hangsúlyozása, hogy az új Ptk. szabályai alapján lehetséges, hogy egy ember cselekvőképessége egyes ügyekben korlátozott, tehát gondnok segíti, míg más ügyekben nincs korlátozva a cselekvőképessége, de támogatót vesz igénybe, egyébként pedig önállóan intézi ügyeit. Ez is jól mutatja, hogy a korlátozás szükségességének és az arányosságának követelménye az új szabályozásban erőteljesebben érvényesül. A támogató kirendelése határozatlan időre történhet általános jelleggel vagy meghatározott ügycsoportokra. Garanciális szabály, hogy kirendelésére kizárólag a támogatott személlyel egyetértésben van mód. Nem lehet támogatót kirendelni azon ügycsoportokra, amelyek tekintetében az érintett személy gondnokság alatt áll. A gyámhatóság a támogató kirendelését ötévenként felülvizsgálja. A felülvizsgálatnak korábban is helye van az alábbi esetekben: a felülvizsgálatot a támogatott személy vagy a támogató kéri; a támogatott személyt a bíróság gondnokság alá helyezte; a gyámhatóság más hatóságtól tudomást szerez arról, hogy a támogató és a támogatott között érdekellentét áll fenn; olyan egyéb tény, körülmény jut a gyámhatóság tudomására, amely indokolttá teszi a támogató kirendelésének felülvizsgálatát. 5.1 A támogató személye A támogatott által választott támogató A támogatott döntéshozatal akkor tudja betölteni a célját, ha a támogató megfelelően tudja segíteni a támogatottat és képviselni az érdekeit. A jogszabály rögzíti, hogy olyan személyt nem lehet támogatónak kirendelni, 18
19 akinek személye ellen a támogatott tiltakozik; akinek kirendelése a támogatott érdekeivel ellentétes; aki maga is támogatott, vagy aki cselekvőképességet érintő gondnokság hatálya alatt áll. Támogatónak elsősorban azt a személyt kell kirendelni, akit a támogatott a gyámhatóság előtti eljárásban megjelölt, feltéve, hogy a megjelölt személy nem áll kizáró okok hatálya alatt, és vállalja a támogatói feladatok ellátását. Hivatásos támogató Hivatásos támogató kirendelésére akkor kerül sor, ha nincs olyan, a támogatott személy által megjelölt személy, akit támogatóul ki lehetne rendelni, és a hivatásos támogató kirendelésével a támogatott személy egyetért. Hivatásos támogató az a cselekvőképes, büntetlen előéletű személy lehet, aki nem áll a fentebb említett kizáró okok hatálya alatt, és megfelel a hivatásos támogatókra vonatkozó képesítési előírásoknak. Egy hivatásos támogatónak egyidejűleg támogatottja lehet, attól függően, hogy milyen foglalkoztatási viszonyban látja el tevékenységét. A hivatásos támogatói feladatokat vállaló személy képzését, továbbképzését a gyámhatóság szervezi, és nyilvántartást vezet az általa kirendelt támogatókról és támogatott személyeikről. 5.2 A támogató feladatai A támogató ha a támogatott személy kéri jelen van azoknál a közigazgatási, polgári és büntetőeljárási cselekményeknél, amelyekben a támogatott személy érintett, ezen eljárási cselekményeknél annak rendjét meg nem zavaró módon egyeztethet a támogatott személlyel. Ezenkívül jelen van a támogatott személy jognyilatkozatainak megtételekor, egyúttal tanácsaival, tájékoztatásának megadásával elősegíti a jognyilatkozat megtételét, valamint személyes jelenlétével segítséget nyújt a támogatott döntésének meghozatalához. Ha a betegnek az egészségügyi ellátással összefüggő döntései meghozatalában támogatója van, a beteg kérelmére biztosítani kell a támogatója jelenlétét, döntései meghozatala előtt támogatójával való egyeztetés lehetőségét. Ha a támogatott személy vagy a gyámhatóság kéri, a támogató köteles írásban előadni, hogy miben támogatta és milyen tanáccsal látta el a támogatott személyt. 5.3 A támogatói tisztség megszűnése, megszüntetése A támogatói tisztség megszűnik felmentéssel, elmozdítással, felfüggesztéssel, a támogató halálával. Felmentésre akkor kerül sor, ha azt a támogató vagy a támogatott személy kezdeményezi, ha a támogatott személy meghal, illetve ha utóbb keletkezik olyan ok, amely a támogató személy kinevezésének akadályát jelentette volna. A támogató elmozdítása szankciós jellegű, a gyámhatóság akkor mozdítja el a támogatót, ha az nem látja el a feladatait, vagy olyan magatartást tanúsít, amellyel a támogatott személy érdekeit súlyosan sérti. Felfüggesztésre az elmozdítást megelőzően, azonnali intézkedést igénylő esetekben kerül sor. 19
20 6. A gondnokoltakat érintő további kérdések A gondnokolt választójoga Fontos és a gondnokoltakat, hozzátartozóikat érdeklő kérdés lehet, hogy a gondnokság alá helyezettek szavazhatnak-e a választásokon, gyakorolhatják-e az egyik legfontosabb állampolgári jogukat. Magyarország korábbi alkotmánya automatikusan megfosztotta a gondnokság alá helyezett személyeket mind az aktív, mind a passzív választójoguk gyakorlásától, tehát nem választhattak, és őket sem választhatták. Mivel a teljes és automatikus korlátozás nem felelt meg az Emberi Jogok Európai Egyezményének, a 2012-ben hatályba lépett új Alaptörvény ezen a téren változást hozott. Az Alaptörvény értelmében nem rendelkezik választójoggal az, akit a bíróság a belátási képességének korlátozottsága miatt a választójogból kizárt. Az Alapörvény hatályba lépését követően azzal összhangban a választási törvény is módosult, és a jelenleg hatályos szövege rögzíti, hogy a bíróságnak a gondnokság alá helyezési perben, valamint a gondnokság alá helyezés felülvizsgálatára irányuló eljárásban rendelkeznie kell a választójogból való kizárás kérdéséről. A bíróság azt a nagykorú személyt zárja ki a választójogból, akinek a választójog gyakorlásához szükséges belátási képessége: pszichés állapota, szellemi fogyatkozása vagy szenvedélybetegsége miatt tartósan vagy időszakonként visszatérően nagymértékben csökkent, vagy pszichés állapota vagy szellemi fogyatkozása miatt tartósan teljes mértékben hiányzik. Az Alaptörvény záró rendelkezései között kimondja, hogy azon személyek, akik az Alaptörvény hatálybalépésekor már cselekvőképességet korlátozó vagy kizáró gondnokság alatt állnak, nem rendelkeznek választójoggal a gondnokság megszüntetéséig, vagy amíg a választójoguk fennálltát a bíróság meg nem állapítja. Mindez azt jelenti, hogy a gondnokság alá helyezés legelső felülvizsgálatakor a bíróságnak meg kell vizsgálnia, hogy az adott személy továbbra sem képes-e a választójogával élni, vagyis megfontolt és tudatos döntést hozni ebben a kérdésben. A gondnokolt házassága Annak, aki a házasság megkötésekor cselekvőképtelen állapotban volt, vagy cselekvőképességet teljesen korlátozó gondnokság alatt állt, az így megkötött házassága érvénytelen. Ha a cselekvőképesség visszanyerését, illetve a gondnokság alá helyezés megszüntetését követő hat hónapon belül a korábban cselekvőképes, illetve gondnokság alá helyezett fél nem támadja meg a házasságot, az visszamenőlegesen érvényessé válik. A gondnokolt végrendelkezése Teljes körű végintézkedési képessége csak a teljesen cselekvőképes személynek van. A cselekvőképtelen személy által beleértve a gondnokság alá nem helyezett cselekvőképtelen személyeket is tett végrendelet érvénytelen. 20

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság